Stjernespilleren bliver ny kaptajn for holdet.

Et klubtalent vender tilbage, når Jesper Jensen hopper i den hvide White Hawks-trøje som ny kaptajn for holdet i Metalligaen. - Vi er rigtigt glade for, at vi nu endelig kan byde Jesper velkommen til hjem til Frederikshavn. Han har været en eftertragtet spiller i mange år, hvor han de seneste år har spillet med stor succes i SHL, lyder det fra klubben, der har lavet en treårig aftale med Jesper Jensen. - Vi har hele tiden haft kontakt med Jespers agent under hans ophold i udlandet, og da vi så fik meddelelsen om at Jesper og hans familie gerne ville hjem, så har vi arbejdet intenst på at få kontrakten på plads, skriver klubben i en pressemeddelelse. Artiklen fortsætter under videoen... Foruden en treårig kontrakt bliver Jesper Jensen også ny kaptajn for White Hawks. - Jesper får en stor rolle på holdet i de kommende tre sæsoner, og han passer perfekt ind i det system, som Jari Pasanen kører efter. Samtidig bliver Jesper Jensen en læremester for vores unge mandskab, hvor han på isen signalerer ro og overblik. Her vil han få en stor rolle i at få de unge spillere til at føle sig hjemme og blive bedre. Jesper Jensen er født i Nybro, Sverige, og fik sin spillemæssige opdragelse i Frederikshavn, inden han i 2007 trak en Gentofte-trøje over hovedet for en enkelt sæson. I 2008-2009-sæsonen kom han tilbage til det nordjyske, hvor han spillede frem til 2011-2012 sæsonen, hvor han rykkede til Hamburg Freezers. Siden har han spillet i Allsvenskan. Først i Karlskrona HK, inden han i 2014-2015 rykkede til Rögle BK, hvor han spillede to sæsoner og var med til oprykning fra Allsvenskan til SHL. Fra 2016-18 hed hans hold i SHL Brynäs IF, hvorefter han i 2018-19 sæsonen skiftede til Skellefteå AIK, og i den netop overståede sæson har han spillet for malmö Redhawks. I alt er det blevet til 139 kampe i det svenske, 50 kampe i Tyskland og 150 kampe i Danmark for Jesper Jensen.